Post Ongetiteld, volume drie | BrandSmit.NET
Kategorie: Post Ongetiteld, volume drie
Die noodtoestand is verby
WOENSDAG 9 FEBRUARIE 2011
'n Noodtoestand het geheers in my lewe die afgelope vyf jaar. Hierdie eksistensiële toestand dikteer dat ek moet … dat ek nodig het … dat ek absoluut verplig is om eers geld te maak voordat ek kan bekostig om weer enige ernstige tyd te spandeer aan my skryfwerk. Dit impliseer dat skryfwerk 'n luuksheid is wat ek nie kan bekostig in 'n tyd van nood nie.
Wel, ek dink dit is pynlik duidelik dat die noodtoestand nie werk nie. So, ek gaan dit laat vaar. (Of het ek die noodtoestand nodig om myself sover te kry om werk te doen wat geld maak? Ek glo: Nee.)
Waarop kom dit neer? Dit beteken eerste skof van die dag, na ontbyt tot aandete, werk ek aan literêre projekte. Tweede skof, na aandete tot slaaptyd: besigheid, insluitende Engelse klasse.
Ek het 'n goeie idee wat ek moet doen met al my besigheidsprojekte. Indien van die projekte egter soveel werk behels dat ek nie aan enige iets anders kan werk nie, sal dit beteken ek byt te veel af. Ek sal in so 'n geval eenvoudig ander mense moet betaal om van die werk te doen, en as ek dit nie kan bekostig nie, sal ek dit moet laat gaan.
Feit van die saak is, sonder my skryfwerk is ek net 'n ou wat sy bes probeer om geld te maak. Soms slaag hierdie ou, soms misluk hy. Die res van die tyd lees hy sy geskiedenisboeke en kyk hy TV. Is dit ek? Dalk oor vyf jaar, in alle eerlikheid, of oor tien. But I'll be doomed, if not damned as well, as ek my skryfwerk verlore laat gaan.
"Maar jy werk mos aan jou skryfprojekte – soort van," sal my denkbeeldige gespreksgenoot van vele jare laat hoor.
Nie regtig nie, sal ek antwoord. Die bietjies werk wat ek so nou en dan doen, kan vergelyk word met die droë korsies en bene wat iemand vir 'n hond onder die tafel voer. Dis nie genoeg nie. Dis nie genoeg om 'n hond wat veronderstel is om wag te hou, lewendig te hou nie.
Ek kies nie my skryfwerk hier bo pogings om geld te maak, of soos ek dit graag noem, "besigheid" nie. Ek kies beide. Ek weet wat ek moet doen. Ek doen dit. Ek hoef nie die heeltyd myself daaroor te bekommer nie. En ek hoef beslis nie te glo dat ek een of ander geldgod moet beïndruk met hoe hard ek probeer nie.
Ek herhaal: Ek weet wat ek moet doen, ek is reeds besig om dit te doen, en ek sal voorgaan om ses dae per week te werk daarvan. Maar die tyd het gekom om weer aandag te gee aan iets wat verder strek as net geld.
Gepubliseer op 09/02/2011 29/11/2016 Kategorieë Post Ongetiteld, volume drie
MAANDAG 7 FEBRUARIE 2011
Ek sien vanaand die nuus dat Gary Moore gister oorlede is.
Vanmiddag, terwyl ek die video gekyk het van die Traveling Wilburys se "End Of The Line", het ek twee besluite gemaak:
1. Ek het 'n vennoot nodig. Ekstra kapitaal sal handig wees, maar dis meer vir die kritiese stem wat nie beïndruk sal wees met nog 'n "fantastiese" idee nie. "Oortuig my," het ek nodig om te hoor.
2. Ek is amper 40. Ek reken ek het vyf jaar op die meeste om iets te doen met die skryfwerk wat ek geproduseer het in my twintigs en dertigs. Indien ek werk maak daarvan, kan my diens as skrywer van min of meer eiesoortige materiaal voortgaan. Indien ek aankarring met my skryfwerk op dieselfde trant as die laaste vyf jaar – met elke nou en dan 'n beweging in die regte rigting net om weer momentum te verloor … kan ek maar vergeet. Dit sal oor en verby wees.
Gary Moore is gister oorlede. Maar soos ek luister na sy meesterstuk, "The Messiah Will Come Again", besef ek: hy het musiek gemaak, en sy musiek is sy nalatenskap.
[Elf dae later, op 18 Februarie 2011, is een van my gunsteling Afrikaanse sangers, Lucas Maree, ook oorlede. Dit het die belangrikheid van die gedagtes van 7 Februarie 2011 bevestig: As jy iets het om te sê, as jy reken jy het iets om by te dra, moenie uitstel nie.]
Gepubliseer op 07/02/2011 01/11/2017 Kategorieë Post Ongetiteld, volume drie
Hoop op 'n beter inkomstestelsel, en 'n paar ander dinge
WOENSDAG 2 FEBRUARIE 2011
Die gemiddelde buitelandse Engelse onderwyser in Taiwan se inkomstestelsel het vier nadele:
1. Die werk is vervelig en herhalend.
2. Hulle werk vir mense wat soms slegte besluite maak wat hulle werk bemoeilik, en hulle kan nie veel daaraan doen nie.
3. Hulle inkomstestelsel is gekoppel aan spesifieke plekke, wat beteken hulle moet elke dag enige iets tussen 30 minute en twee ure op die pad spandeer, heel waarskynlik op 'n bromponie, en soms in drukkende hitte en/of swaar moesonreëns.
4. Die inkomstestelsel is nie volhoubaar nie – in vele gevalle kan hulle nie steeds hierdie werk doen in tien of 15 jaar se tyd nie, en daar is nie veel geleentheid vir beroepsontwikkeling nie.
Dit gesê, beny ek soms onderwysers met 'n redelike vol skedule hulle inkomstestelsel, as gevolg van een voordeel: hulle moet 'n stel reëls volg elke dag van die week, Maandag tot Vrydag, en die eindresultaat is ongeveer NT$3,000 [ongeveer US$100] per dag. Drie duisend nuwe Taiwan dollar. Per dag. Vyf dae per week.
DONDERDAG 3 FEBRUARIE 2011
Ek hoop om minder entoesiasties te raak daaroor om standpunt in te neem sonder dat ek behoorlik oor iets gedink het, of genoeg feite onder oë gehad het; ook om sonder versuim ander te wil inlig hoekom ek dink iemand is verkeerd, en hoekom ek reg is.
Ek hoop om toenemend 'n beter luisteraar te word, want selfs wanneer iemand verkeerd is oor een ding, kan hulle steeds 'n paar geldige punte maak oor iets anders. En selfs al is iemand in jou opinie verkeerd, kom hulle argument steeds van êrens af, en dit is altyd beter om begrip te ontwikkel vir die oorsprong van 'n ander persoon se oortuigings, as om dit nie te verstaan nie.
Gepubliseer op 03/02/2011 28/11/2016 Kategorieë Post Ongetiteld, volume drie
Ek doen my eie ding, nie seker of ek gaan oorleef nie
WOENSDAG 8 DESEMBER 2010
1. Baie mense klou vir al wat hulle werd is aan hul besoldigde posisies, en hoop op godsgenade as hulle die posisie verloor.
2. Vat enige besigheid met, sê vyf werknemers – insluitende die bestuurder, en dank almal af behalwe die bestuurder. Vat dan 90% van die besigheid se bedryfskapitaal weg, en verduidelik vir die bestuurder dat hy maar net sal moet klaarkom daarsonder. Dan sê jy vir hom, "Doen jou bes. Ek is seker daarvan jy sal oukei wees."
DINSDAG 14 DESEMBER 2010
"I was once free. Now at least I have money." ~ uit 'n dagdroom
DONDERDAG 13 JANUARIE 2011
Ek sal nie graag 'n poster teen my kombuismuur wil opsit wat sê, "Death to all new ideas!" nie, maar kom ons sê maar net dit sal beter wees, veral oor die volgende paar maande, om byvoorbeeld eerder iets te produseer om te verkoop, as om nog notas te maak oor hóé om iets te produseer om te verkoop.
Ek hoop om oor die volgende ses maande 'n ordentlike bedrag geld in te samel met 'n skedule wat iets lyk soos volg: tien ure per dag, vier dae per week; of tien ure per dag, vyf dae per week, drie weke per maand; of vyf ure per dag, ses dae per week.
Een ding is seker: Ek sal nie weer die fout begaan om my daaglikse bestaan te laat draai om pogings om meer geld te maak nie.
VRYDAG 21 JANUARIE 2011
Ricky Gervais sê vanoggend 'n interessante ding vir Piers Morgan op CNN: "Do your own thing, and see if you survive."
Gepubliseer op 21/01/2011 28/11/2016 Kategorieë Post Ongetiteld, volume drie
Om nie meer te leef soos 'n voortvlugtige nie
MAANDAG 17 JANUARIE 2011
Ek leef soos 'n persoon wat ontsnap het uit 'n plek en nou wegkruip.
– Ek het 'n werkspermit, toegeken op voorwaarde dat ek ten minste 11 ure per week werk by 'n spesifieke skool. In werklikheid werk ek net drie ure per week by die skool.
– Ek het nie 'n bestuurderslisensie nie, hoewel ek gereeld met 'n scooter ry, waarvoor ek 'n lisensie nodig het.
– Ek het nie 'n National Health Insurance kaart nie, wat my die enigste wettige inwoner van Taiwan maak waarvan ek bewus is, wat nie een het nie. Wat beteken ek moet altyd verduidelik hoekom ek net 'n residence card het as ek na 'n dokter of tandarts toe gaan.
– Ek huur al vir sewe jaar lank 'n woonstel, maar ek het nog nooit enige huurkontrak geteken nie. Ek weet nie eens hoe die eienaar van die woonstel lyk nie.
– Ek woon nie meer in die woonstel nie. Ek gebruik dit as kantoor en stoorplek.
– My telefoonrekening is in die naam van ene "Ma-li-ou Ma-ka-ne" – die gesinifiseerde naam van 'n Suid-Afrikaanse vriend van my wat reeds vyf jaar gelede Taiwan verlaat het.
– Die residensiële adres op my Taiwannese ID kaart dui aan dat ek in die skool woon waar ek werk. Uit die aard van die saak woon ek nie daar nie.
'n Paar jaar gelede het ek gepraat daarvan om myself te rehabiliteer vir 'n lewe in die sosio-ekonomiese middelklas. Voordat ek by daai fase uitkom, kan ek dink aan 'n hele paar voordele wat ek sal geniet as ek ten minste nie meer leef soos iemand wat skynbaar bang is om dinge reg te doen nie.